૧૯૩૪માં વડી ધારાસભાના આભડછેટ નાબૂદીના ઠરાવનું સમર્થન કરવાનું આવ્યું તો અમદાવાદ મ્યુનિસિપાલિટીના બે હિંદુ સભ્યો તેના વિરોધમાં આવ્યા. એ તો જાણે સમજ્યા. પણ છ મુસલમાન અને બે પારસી સભ્યો તટસ્થ રહ્યા હતા. ૧૯૪૨માં બરતરફ મ્યુનિસિપાલિટીના સ્થાને રચાયેલી મેનેજમેન્ટ કમિટીએ મ્યુનિસિપાલિટીના નોકરવર્ગમાં સહુના પ્રતિનિધિત્વના ખ્યાલે ૫૦% મુસ્લિમ, ૨૫% દલિત અને ૨૫% સામાન્ય અનામતનું ધોરણ ઠરાવેલું. આઝાદી પછીના બીજા જ મહિને, મ્યુનિસિપલ બોર્ડે આ ઠરાવ રદ કરી નાંખેલો ! એટલે ૧૯૮૧ અને ૮૫માં, આખા ભારતમાં ક્યાંય નહીં ને અમદાવાદ અને ગુજરાતમાં જ પહેલવહેલા અનામત વિરોધી રમખાણો થયાની નવાઈ શાની ? કોમી એકતા માટે શહાદત વહોરનાર ગાંધીના જન્મ શતાબ્દી વરસે, સૌથી ભૂંડા કોમી રમખાણોનો બદતર ઈતિહાસ પણ અમદાવાદનો જ વારસો છે.